Omuwandiisi wa kkooti y’amagye, Maj. Gen. John Bizimana, yagambye nti kkooti yagenze mu luwummula okumala ebbanga eritali ggere. Yagasseeko nti, tebamanyi kiseera kituufu kkooti lw’egenda kuddamu kukola.
Bajja kutunula ku kalenda yaabwe balabe singa abakulu banaaba babategeezezza ebbanga lye bagenda okumala mu luwummula luno.
Eggulo kkooti lwe yagenze mu luwummula, Kitatta ne basajja be lwe baabadde balina okukomawo mu kkooti bannamateeka ba Kitatta basobole okubuuza omujulizi Pte. Richard Kasaija omujaasi wa CMI eyakwata Kitatta, ebibuuzo byabwe.
Nga May 21, 2018 (Mmande), oludda oluwaabi olukulemberwa Maj. Raphael Mugisha lwasimba Pte.
Kasaija mu kaguli okulumiriza Kitatta era ne balaga n’ebizibiti by’emmundu okwali n’eya zzaabu Kasaija gye yagamba nti yagiggya mu kiwato kya Kitatta, ebyambalo by’amagye n’amasasi agaali gasoba mu 30 gaali mu mmundu ekika kya SGM.
Oludda lwa Kitatta olukulemberwa Shaban Sanywa lwasaba luweebwe olwa June 12, 2018, bannamateeka kwe banaabuuliza ebibuuzo ebiva mw’ebyo bye yali awadde ng’obujulizi era balooya baabadde bamwesunze.
Okusinziira ku nsonda okuva mu kkooti y’amagye, endagaano ya ssentebe waayo, Lt. Gen. Andrew Gutti yaggwaako tennazzibwa buggya era baabadde tebasobola kuwozesa muntu yenna nga tebalina ssentebe.
Ensonda zaagasseeko nti, okutuusa nga pulezidenti Museveni alonze omuntu omulala okubeera ssentebe wa kkooti eno oba ng’azzizza endagaano ya Gutti obuggya, tewali misango gijja kuwulirwa.
Kino kitegeeza nti, Kitatta ne basajja be, baakumala ebbanga ng’emisango tegiwulirwa.
Wabula bano tebali bokka n’abantu abalala bangi okuli Nixon Agasirwe ne banne n’eyali omubaka wa Bubuulo West mu Palamenti Tony Kipoi Nsubuga n’abalala.
lug_Latn lug_Latn lug_Latn ceb_Latn lug_Latn lug_Latn lug_Latn lug_Latn lug_Latn lug_Latn